Mánakvøldið 26. februar hevði B36 aðalfund. Fundurin varð skipaður eftir skránni í viðtøkum felagsins, og Magni Mouritsen varð valdur sum orðstýrari. Rúni Herup Olsen, formaður, greiddi frá virkseminum í farna ári, og hann fegnaðist um, at B36 heldur fast um kósina, sum hevur verið seinastu árini. Bæði við at vit fíggjarliga halda eina skilagóða kós, samstundis sum úrslitini á vøllinum framhaldandi eru góð. Ikki minst í yngru deildunum, har B36 støðugt upplivir menning og tilgongd, umframt at flestu ungdómsliðini eru við í heiðursmerkjastríðnum í skipaðu kappingunum. Kassameistarin, Rolf Herup Olsen, legði roknskapin fram, og aftur í ár vísti hesin avlop, tó at tað ikki var heilt so stórt, sum tað hevur verið okkurt av teimum árunum, tá FM-milliónir frá UEFA hava rullað inn í felagskassan. Fyri nevndarvali stóðu Sámal Ímundarson, Rolf Herup Olsen og Rúni Herup Olsen, og vórðu teir allir afturvaldir uttan mótvalevni. Einki punkt var undir ymiskt, og eftir onkrar spurningar frá fundarfólkinum varð aðalfundurin lokin.